Folketing
2002-02-21

Vi mener, at logikken i at have lovgivningsmæssige rammer for pressens anvendelse af oplysningerne næppe kan hænge sammen med omstændighederne for udleveringen. Socialdemokratiet støtter så megen offentlighed i retssystemet som overhovedet muligt, men et retssystem skal også tage hensyn til oplysningernes følsomhed, og derfor mener vi også, at det er rigtigt at bede Retsplejerådet om at se på, om man kan finde en form, hvor domsudskrifterne ikke alene bruges som baggrundsmateriale for journalisterne, men kan offentliggøres i deres helhed. I den forbindelse vil vi godt minde om, at vi spændt venter på Domstolsstyrelsens domsdatabase. Vi mener, at retssystemet på mange måder forekommer at være den rette kilde til den offentlighed, og vi er meget enige med Venstre i, at vi dermed også giver borgeren en adgang. Men som sagt: Det bør være Retsplejerådet, der kigger på det. Samtidig er vi jo bekendt med, at Domstolsstyrelsen er i gang, og det kan være, at ministeren kan knytte nogle kommentarer til, hvor langt man er, fordi det jo selvsagt vil løse meget af denne problematik.